B4-0438/98

Ψήφισμα σχετικά με την ανταγωνιστικότητα του τομέα κλωστοϋφαντουργίας και ενδυμάτων

Το Ευρωπαϊκό Κοινοβούλιο,

Α. λαμβάνοντας υπόψη ότι ο τομέας κλωστοϋφαντουργίας και ενδυμάτων είναι από τους πλέον σημαντικούς βιομηχανικούς τομείς της Ευρωπαϊκής Ενώσεως με 2,25 εκατ. θέσεις εργασίας, στις οποίες κατά κύριον λόγο απασχολούνται γυναίκες, και τζίρο ύψους σχεδόν 200 δισεκατομμυρίων ECU από άνω των 120 000 επιχειρήσεων,

Β. λαμβάνοντας υπόψη ότι η παραγωγή στον συγκεκριμένο τομέα στην ΕΕ σημείωσε μείωση κατά ποσοστό άνω του 4% το 1996, στοιχείο που είχε ως αποτέλεσμα την απώλεια 100 000 θέσεων εργασίας το ίδιο έτος, ενώ ανέρχονται συνολικά σε 600 000 οι απώλειες θέσεων εργασίας για την περίοδο 1990 - 1996,

Γ. λαμβάνοντας υπόψη ότι ο τομέας καλείται να αντιμετωπίσει δύσκολες καταστάσεις (άνοιγμα των αγορών παγκοσμίως, νέες περιοχές παραγωγής, μεταβολές στις προτιμήσεις και τις συνήθειες των καταναλωτών) οι οποίες απαιτούν προσαρμογές επί συνεχούς βάσεως (νέα προϊόντα και τεχνολογίες, βελτίωση της ποιότητας και ταχεία αντίδραση) ως επίσης και απώλειες θέσων εργασίας - ιδίως εργαζομένων χαμηλής ειδικεύσεως - και την επιδείνωση της οικονομικής και κοινωνικής καταστάσεως στις περιφέρειες με εκ παραδόσεως δραστηριότητα στον τομέα της κλωστοϋφαντουργίας και των ενδυμάτων,

Δ. ότι ο εκσυγχρονισμός της κλωστοϋφαντουργίας και του κλάδου ένδυσης στην Ευρώπη πρέπει να περιλάβει την προώθηση της περιφερειακής διαφοροποίησης, τη μετατροπή των παραγωγικών μονάδων, την κατάρτιση των εργαζομένων και την ανάπτυξη φιλοπεριβαλλοντικών προϊόντων και παραγωγικών μεθόδων,

Ε. λαμβάνοντας υπόψη ότι υπάρχει ανάγκη συντονισμού των πιστοποιήσεων από τα κράτη μέλη όσον αφορά τους κανόνες προελεύσεως και κοινωνικών και περιβαλλοντικών συνθηκών παραγωγής,

ΣΤ. λαμβάνοντας υπόψη ότι το περιεχόμενο του σχεδίου δράσεως της Επιτροπής δεν είναι συγκεκριμένο και από αυτό λείπουν η συνοχή και οι σαφείς δεσμεύσεις, τόσο ως προς τη χρηματοδότηση όσο και ως προς το χρονοδιάγραμμα για την υλοποίησή του,

Το Ευρωπαϊκό Κοινοβούλιο,

1. καλεί την Επιτροπή να παρουσιάσει βελτιώσεις στο σχέδιο δράσεως που εξεπόνησε - εξετάζοντας τον τομέα σε παγκόσμια διάσταση ως αλυσίδα παραγωγής - για να το καταστήσει περισσότερο συγκεκριμένο, συνεκτικό και σαφές ως προς τα χρηματοδοτικά μέσα και το χρονοδιάγραμμα, έχοντας υπόψη τις συστάσεις που προέρχονται από τους κοινωνικούς εταίρους και προσδίδοντας ιδιαίτερη έμφαση στην:

α) προώθηση της καινοτομίας και της χρήσεως νέων τεχνολογιών στον τομέα συμπεριλαμβανομένων μεταξύ άλλων των τεχνολογιών της πληροφορίας και του ηλεκτρονικού εμπορίου,

β) ενίσχυση της αλληλεπιδράσεως μεταξύ όλων των αλυσίδων του τομέα από τους παραγωγούς ινών έως τους κατασκευαστές μηχανημάτων και από τους παραγωγούς υφασμάτων και ενδυμάτων έως τους διανομείς λιανικής πωλήσεως,

γ) προώθηση των προγραμμάτων καταρίσεως που είναι προσιδιάζοντα στον τομέα, τόσο σε τεχνικό όσο και σε επίπεδο διαχειρίσεως, δίδοντας ιδιαίτερο βάρος στις μικρές και μεσαίου μεγέθους επιχειρήσεις και τις γυναίκες εργαζόμενους και στις περιοχές με μεγάλη συγκέντρωση κλωστοϋφαντουργίας και βιομηχανίας ενδυμάτων;

2. τονίζει ότι το σχέδιο δράσεως πρέπει να προασπίζεται τον οικονομικό ιστό του τομέα και να προωθεί την αποτελεσματική πρόσβαση στην αγορά των τρίτων κρατών κυρίως για τις μικρές και μεσαίου μεγέθους επιχειρήσεις - κατ' εφαρμογή των κανόνων του ΠΟΕ - ως επίσης και να ενισχύει τα μέτρα προς καταπολέμηση των περιπτώσεων απάτης και κατασκευής απομιμήσεων; αναγνωρίζει την ανάγκη για απλουστευμένες διαδικασίες κατά του ντάμπινγκ και για άλλα μέτρα εμπορικού χαρακτήρα, όπου τούτο ενδείκνυται, εμμένει όμως στο ότι πρέπει να συνάδουν με τις διεθνείς συμφωνίες και να δημιουργούν τις συνθήκες που απαιτούνται για καλλίτερη δυνατότητα προσβάσεως στην αγορά και αμοιβαιότητα εμπορικών προνομίων, στοιχεία ουσιαστικής σημασίας για βιώσιμο και ανταγωνιστικό ευρωπαϊκό τομέα κλωστοϋφαντουργίας και ενδυμάτων, έχοντας υπόψη τις συνέπειες της διεργασίας της παγκοσμιοποιήσεως;

3. υπογραμμίζει ότι πάρα πολλές περιφέρειες της ΕΕ εξαρτώνται από την κλωστοϋφαντουργία και τον τομέα των ενδυμάτων, από τις οποίες αρκετές είναι ολιγότερο ανεπτυγμένες ή χαρακτηρίζονται από βιομηχανία σε παρακμή; επιδιώκοντας την οικονομική και κοινωνική συνοχή και παρά την επιβολή περαιτέρω περιορισμών στα χρηματοδοτικά μέσα των διαρθρωτικών ταμείων την οποία προτείνει η Επιτροπή στην Ατζέντα 2000 - ιδίως την κατάργηση του προγράμματος RETEX - τονίζει την ανάγκη να διατηρηθούν και βελτιωθούν τα χρηματοδοτικά πλαίσια που υπάρχουν για να τονωθεί η ανταγωνιστικότητα των εν λόγω περιφερειών και ο τομέας της κλωστοϋφαντουργίας και των ενδυμάτων;

4. ζητεί επιτακτικά να αυξηθούν οι προσπάθειες προς ενθάρρυνση των εταιρειών του κλάδου κλωστοϋφαντουργίας και ενδυμάτων που προβαίνουν σε καινοτομίες, και τούτο στο πλαίσιο του επικειμένου 5ου προγράμματος πλαισίου έρευνας και ανάπτυξης και της στηρίξεως που θα παρέχεται από την Ευρωπαϊκή Τράπεζα Επενδύσεων και το Ευρωπαϊκό Ταμείο Επενδύσεων; συγκεκριμένα πρέπει να διερευνηθούν τρόποι προς βελτίωση της προσβάσεως σε χρηματοδότηση - ιδίως για τις μικρότερες επιχειρήσεις στον τομέα, καθόσον η πρόσβαση αυτή συναντά ως εμπόδιο την εν πολλοίς αρνητική εικόνα που έχει ο τομέας εν τω συνόλω - συμπεριλαμβανομένων μέτρων όπως η προώθηση των περιπτώσεων καλλίτερης πρακτικής μεταξύ των πρωτοβουλιών σε περιφερειακή κλίμακα για τη σύμπραξη του τομέα, των τοπικών τραπεζών και των αρχών του δημοσίου, οι οποίες επί του προκειμένου πρέπει να διερευνηθούν και να ενθαρρυνθούν, καθώς επίσης και για την ανάπτυξη συστήματος εγγυήσεως δανείων που να είναι ειδικό για τον τομέα από την Ευρωπαϊκή Τράπεζα Επενδύσεων;

5. επισημαίνει ότι στο πλαίσιο της καταπολεμήσεως της ανεργίας οι δραστηριότητες εντάσεως εργασίας από την αλυσίδα παραγωγής πρέπει να προσεχθούν ιδιαιτέρως; επ' αυτού χαιρετίζει τον κώδικα δεοντολογίας τον οποίον συνεφώνησαν οι κοινωνικοί εταίροι και πιστεύει ότι άλλα κοινωνικού χαρακτήρα πρότυπα θα μπορούσαν να συμπεριληφθούν είτε στον κώδικα δεοντολογίας είτε σε διμερείς και πολυμερείς εμπορικές συμφωνίες για να αποφευχθεί το κοινωνικό ντάμπινγκ;

6. υπογραμμίζει την ανάγκη καταπολέμησης της άτυπης εργασίας στον τομέα της ένδυσης, η οποία σε ορισμένες ευρωπαϊκές πόλεις έχει αποκτήσει ανησυχητικές διαστάσεις, καθώς και την ανάγκη δράσης για τη βελτίωση της κατάστασης των κατ´ οίκον εργαζομένων στο συγκεκριμένο τομέα;

7. παροτρύνει την Επιτροπή να υποβάλει πρόταση για τη συνέχιση της λειτουργίας του Ευρωπαϊκού Παρατηρίου για τα Υφαντουργικά και τα Είδη Ενδύσεως, δεδομένου ότι πολιτικές με σαφείς στόχους που να είναι προς όφελος του τομέα είναι εφικτές μόνον βάσει στατιστικών και οικονομικών στοιχείων ποιότητας;

8. ζητεί να διενεργηθεί μία ενδελεχής συγκριτική αποτίμηση επιδόσεων για έκαστο υποκλάδο του τομέα δίδοντας ιδιαίτερη προσοχή στην απασχόληση, τις μικρές και μεσαίου μεγέθους επιχειρήσεις και την περιφερειακή διάσταση για να επιτευχθεί λεπτομερής κατανόηση όσον αφορά τη συγκριτική θέση του τομέα με τις ισχυρές και αδύνατες πτυχές του; τούτο πρέπει να αποτελέσει τη βάση για τη διαμόρφωση ενός βελτιωμένου σχεδίου δράσεως;

9. ζητεί να ενισχυθεί η διαδικασία διαβούλευσης στο πλαίσιο των ανακρίσεων αντιντάμπινγκ και να αυξηθεί η συμμετοχή του Ευρωπαϊκού Κοινοβουλίου, τουλάχιστον όσον αφορά την αυστηρότερη εφαρμογή της διερεύνησης των συμφερόντων της Κοινότητας

10. καλεί την Επιτροπή να συμπράξει στην όλη διαδικασία εγκρίσεως και υλοποιήσεως του σχεδίου δράσεως για τον τομέα;

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και τους κοινωνικούς εταίρους.